নিজস্ব প্রতিবেদন: জাকারিয়া স্ট্রিটের জহুরি বাজারে খুন রত্ন ব্যবসায়ী। রাতে নিজের দোকানের অ্যান্টি চেম্বার থেকে উদ্ধার হয় মহম্মদ সেলিম নামে ওই ব্যবসায়ীর দেহ। অন্য দিনের মতো গত কাল রাতেও মহম্মদ সেলিমকে বাড়ি নিয়ে যেতে আসেন তার গাড়ি চালক মহম্মদ ইলিয়াস। ইলিয়াসের দাবি, ফোনে তাঁকে অপেক্ষা করতে বলেন সেলিম। তবে রাত দশটা বেজে যাওয়ার পরেও তিনি না আসায় দোকানে যান ইলিয়াস। দেখেন শাটার নামানো। তাঁর দাবি দোকানে ঢুকে দেখেন অ্যান্টি চেম্বারের মধ্যে পড়ে রয়েছেন সালিম। তাঁর গলায় ফাঁস দেওয়া, মুখে লিউকোপ্লাস্ট দেওয়া। খবর পেয়ে চলে আসেন পুলিস ও লালবাজারের গোয়েন্দারা। নিয়ে আসা হয় পুলিস কুকুর। তদন্তে নেমে পুলিস দেখে ব্যবসায়ীর মোবাইলটি খোয়া গেছে। দোকান থেকে কিছু নকল গয়না চুরি গেছে। তবে ডাকাতি না ব্যবসায়ীক শত্রুতা, কিসের জন্য খুন, তা খতিয়ে দেখছে পুলিস। অনুমান ৩-৪ জন দোকানে ঢুকেছিল। আটক করা হয়েছে ব্যবসায়ীর ড্রইভারকে। এলাকার CCTV ফুটেজ খতিয়ে দেখা হচ্ছে। জিজ্ঞাসাবাদ করা হচ্ছে স্থানীয়দের।